七返砂歌
作者：竇真君
朝代：唐

paragraphs: 金公年六十，六十金公老。
姹女年六十，六十姹女少。
金公年三十，姹女還漸少。
老翁得少妻，枯楊自生篠。
夫妻同一處，成道和合了。
根本是黃芽，金公元一家。
姹女入鉛室，須臾地變茶。
覆月合仰月，仰月急須賒。
固濟重固濟，固濟似丹家。
丙丁張下詖，混沌自甜葩。
七八陽數極，九六更須加。
四殻陽既滿，五色似朝霞。
去陽除覆月，上上好黃芽。
黃即黃金色，白即白馬牙。
變化成運載，故號曰河車。
玄明與濱伏，夫婦同一家。
本是王陽術，黃帝羨金花。
智者能隱秘，愚者向人誇。
若達此道者，鶴控白雲涯。
（《大還丹照鑑》）。